05.06.2008

Ympäristöministeriö
Asunto- ja rakennusosasto
Ylitarkastaja Erja Metsäranta
PL 35
00023 VALTIONEUVOSTO

SUOMEN RAKENTAMISMÄÄRÄYSKOKOELMAN A2 MUUTOKSET –HANKE
Rakennusinsinöörit ja -arkkitehdit RIA ry on ammattikorkeakouluista ja teknillisistä oppilaitoksista valmistuneiden lähes 10.000 rakennusalan toimihenkilön valtakunnallinen keskusliitto, jonka tavoitteena on parantaa edustamiensa ammattikuntien toimintaedellytyksiä niin työ- kuin yhteiskuntaelämässä.

RIAn mielestä suunnittelijoiden pätevyyttä määrittävien taulukoiden ohjetasoa ei tule muuttaa määräystasoiseksi. Rakennusvalvontaviranomaisella tulee jatkossakin olla mahdollisuus ja harkintavalta tehdä päätös henkilön kelpoisuudesta. Yleisesti voidaan todeta, että nykyisellään asetus A2:ssa esitetyt määräykset ja ohjeet ovat käytännössä toimineet hyvin, eikä sekaannuksia ja epäselvyyksiä ole esiintynyt merkittävästi. Eräissä tapauksissa epäselvyyttä on ollut  ARK-rakennussunnittelutehtävän vaativuusluokan määrittämisissä. Nämä ongelmat ovat ilmenneet  lähinnä pientalojen suunnittelussa. Pientalojen ARK-rakennussuunnittelutehtävän vaativuusluokittelun tulisikin olla pääsääntöisesti B-luokka.

RIA ei näe tarpeelliseksi ARK –rakennussuunnittelutermin tai RAK – rakennesuunnittelutermin muuttamista, koska termit ovat jo vakiintuneet käytäntöön. Tehtävänimikkeen rakennussuunnittelija muuttaminen arkkitehtisuunnittelijaksi ei ole kannatettavaa, koska muunkin kuin arkkitehdin tutkinnon suorittaneet toteuttavat rakennussuunnittelua ja tämä mahdollisuus on turvattava myös jatkossa. Nimikkeiden käyttö ei ole myöskään aiheuttanut sekaannuksia käytännön työelämässä.

AMK- ja kandidaatin tutkinnot suorittaneiden pätevyydet on asemoitava taulukoihin tulkinnan selventämiseksi. Tekniikan kandidaatin tutkinto arkkitehtiosastolla antaa pätevyyden vaativuusluokan B ja C arkkitehtisuunnitteluun. Rakennustekniikan insinööritutkinto (rakennussuunnittelun oppimäärä 30 ov, nykyinen taulukko), yhdessä riittävän ARK-suunnittelukokemuksen kanssa tulee antaa tulevaisuudessakin pätevyyden vaativuusluokan A ja B ARK-rakennussuunnittelutehtävään.
Ylemmän ammattikorkeakoulututkinnon (YAMK) suorittaneiden rakennusalan insinöörien pätevyydet on asemoitava asianmukaisesti järjestelmään. Tältä 
osin on noudatettava duaalimallin periaatteita, eli vastaavuudet on 
määriteltävä samalle tasolle kuin yliopisto- tai muu korkeakoulututkinto. 
 
Pääsuunnittelijan pätevyysvaatimuksissa on huomioitava koulutus ja kokemus oikeudenmukaisesti siten, että rakennusarkkitehdit ja -insinöörit voivat toimia pääsuunnittelijana soveltuvissa kohteissa. 

RIA edellyttää, että ARK-rakennussuunnittelijoiden AA-luokaan pätevöityminen tulee olla mahdollista tulevaisuudessa kuten se on nykyisinkin A –luokan rakennussuunnittelijapätevyyden omaavilla. Alalla toimiville suunnittelijoille on oltava mahdollisuus kehittyä työssään ja saavutettu osaaminen on oltava tunnistettavaa ja tunnustettavaa. RIA edellyttää, A2:n  taulukossa 4.2.2 A, esitetyn 30 opintoviikon rakennussuunnitteluvaatimuksen säilyttämistä, koska muuten em. koulutuksen suorittaneet ja jo näitä töitä tekevät joutuisivat eriarvoiseen asemaan.

RIA kannattaa seuraavien FISE Oy:n esittämien lisäysten tekoa;
Kohta 4.1.2 Määräys / Ohje:

Suunnittelijan kelpoisuutta arvioitaessa voidaan ottaa
huomioon ao. suunnittelualaa koskevan pätevyyden
toteamiselimen antama todistus.

Muutosehdotus:

Suunnittelijoiden pätevyys vaativuus- tai rakenneluokan mukaiseen
tehtävään osoitetaan ensisijaisesti pätevyyden toteamiselimen
antamalla todistuksella. Muussa tapauksessa pätevyys osoitetaan
tutkinto- ja työtodistuksin sekä muin selvityksin. 
(A1:tä mukaillen)

Lisäys:
A1:n kohta ”11.3 Ulkopuolinen tarkastus” pitää kopioida myös A2:een, koska se koskee suunnittelijoita.

Lisäysehdotus taulukkoon 4.2.4 RAK-Rakennesuunnittelijan pätevyys, sarakkeeseen 1 (AA): 

• rakenteiden mekaniikassa 21 op (14 ov)
• betonirakentamisessa ja betoniteknologiassa 10,5 op (7 ov) ja betonirakenteiden suunnittelussa 10,5 op (7 ov,) josta vähintään 4,5 op (3 ov) jännitettyjen rakenteiden suunnittelua

Suunnittelukokemusta yleensä vähintään 4 vuotta ja 
näyttöä 1(AA) –vaativuusluokan betonirakenteiden suunnitteluun osallistumisesta, sisältäen vähintään kaksi jännitettyä rakennetta.

RIA kannattaa paloturvallisuus- ja kalliorakennussuunnittelijoiden vaativuus ja pätevyysluokkien lisäämistä asetukseen.

Lisätietoja:

Kimmo Sandberg
Toimitusjohtaja
Rakennusinsinöörit ja -arkkitehdit RIA ry
P. O. Box 357
FI-00121 Helsinki
Finland, 
E-mail: kimmo.sandberg@ria.fi
Puhelin +358 9 6122 7750
Gsm +358 400 411 332